Rigó Jancsi él!
Rigó Jancsi levelet írt egy budapesti barátjának, 
s kijelenti, hogy nincs szándéka meghalni.

A hercegasszony prímásától
A multkor sürgöny érkezett,
Amely napirendet tanácsolt
Egy elmult, szép regény felett.
A hercegasszony prímásának
Csak kötve hittünk akkor is,
Sejtettük, hogy csak hírre vágyik,
Óh, mert e prímás nagy hamis!

Kairóból jött volt a sürgöny,
Megvallom, engem meghatott...
Mit csinál szegény Klára asszony,
Ha már a balkéz-férj halott?...
Ki fogja most már vigasztalni
A hercegasszonyt? Míly titok!
Ámbár lehet, hogy ma vagy holnap
A cáfolat is jönni fog!...

S a hercegasszony prímásától
Megjött a sejtett cáfolat:
Nem evett ő tán bolondgombát,
Hogy itt hagyja a csókokat!...
A hercegasszony prímásával
Nem történt hát meg e blamázs,
Pedig olyan kiváncsi voltam:
Mi lesz, ki lesz a folytatás?...
Versek